Imtella' Ġunju 30, 2020 - Aġġornata 30 Ta' Ġunju, 2020 6:13pm B'investiment ta' €100,000 mill-Awtorità Maltija għat-Turiżmu, skavi u relitti ta' taħt il-baħar li normalment esplorati mill-għaddasa se jkunu jistgħu jitgawdew minn kulħadd permezz tat-teknoloġija tar-realtà virtwali. Il-Ministru għat-Turiżmu Julia Farrugia Portelli qalet li waqt ix-xhur tal-pandemija, ix-xogħol baqa' għaddejj sabiex Malta tkompli tirriklama lilha nnifisha bħala d-destinazzjoni unika. Minn fdalijiet tal-Feniċi sa' sottomarini tat-Tieni Gwerra Dinjija, il-baħar Mediterran jaħbi fih diversi teżori ta' valur storiku u ta' interess għall-eluf ta' għaddasa li jżuru Malta għall-għads. Huwa stmat li sena l-oħra 6% tat-turisti li żaru Malta ipparteċipaw f'attività tal-għads. Bl-għan li jkompli jiġi reklamat das-settur, l-Awtorità għat-Turiżmu b'kollobarazzjoni mal-Università ta' Malta u Heritage Malta nedew l-ewwel mużew virtwali ta' taħt il-baħar. Permezz tar-realtà virtwali, għaxar siti storiċi li jinsabu taħt il-baħar se jkunu jistgħu jitgawdew min kulħadd. Il-Professur Timmy Gambin qal li dan il-proġett kien jinvolvi proċess ta' scanning elaborat. "Fid-Dipartiment tal-Arkeoloġija fl-Università ta' Malta għandna proġett kbir mill-proġett Syntagram, fejn niskannjaw mijiet u mijiet ta' kilometri ta' baħar. Ikollna indikazzjoni ta' affarjiet li hemm taħt baħar, bastiment jew xeni jew ajruplan u skont kemm għandna sejbiet għandna tim internazzjonali fejn ninżlu b'apparat speċjali u nirrekordjaw." Il-Ministru tat-Turiżmu Julia Farrugia Portelli qalet li minkejja li din is-sena l-istaġun turistiku se jibda tard, għaddejja ħidma sabiex Malta tibqa' attraenti għat-turist. "Malta hi lesta li li tilqa' t-turisti fis-sigħat li ġejjin u Malta qed toffri prodott differenti u prodott li aktar iħajjar lit-turist li għadu barra minn xtutna biex jesplora lill-pajjiżna qabel bdiet il-covid." Iċ-Chairman tal-Awtorità Maltija għat-Turiżmu, Gavin Gulia qal li bi proġetti bħal dawn Malta tista' tkompli tattira turisti f'niċċa partikolari li kif juru n-numri hi popolari ferm. Anthony Scicluna, iċ-Chairperson ta' Heritage Malta esprima s-sodisfazzjon tiegħu li ftit xhur wara li Heritage Malta welldet id-Dipartiment tal-Wirt Kulturali ta' Taħt il-Baħar diġà beda jħalli l-frott. Qal li dan ser ikompli jagħti valur miżjud lit-turisti li jżuru Malta.